SKRIFTLIG FORESPØRGSEL P-2504/02

af Konstantinos Hatzidakis (PPE-DE) til Kommissionen

(3. september 2002)

Om: Ødelæggelse af landbrugsproduktion som følge af uvejr på Kreta

I sidste uge ramtes Kreta af et uvejr, der forårsagede omfattende ødelæggelser af landbrugsproduktionen, navnlig rosinafgrøderne i amterne Iraklion, Rethimni og Hania. Under henvisning til følgende:

- Der er mulighed for at udbedre skaderne ved brug af nationale midler (den græske landbrugsforsikring ELGA) forudsat, at Kommissionen giver bemyndigelse hertil, og

- en del af finansieringen ville kunne ske med midler fra det operationelle program for udvikling af landdistrikterne under fællesskabsstøtterammen (omfordeling af midlerne eller udnyttelse af reserverne), bedes Kommissionen besvare følgende:

1. Hvilke forslag har Grækenland indgivet med hensyn til erstatning til de producenter, der er blevet ramt af dette uvejr?

2. Hvilke muligheder er der for at yde erstatning til de producenter, der har lidt tab, gennem fællesskabsstøtterammen i dette konkrete tilfælde?

3. Hvilken udvikling er der sket i sagen om anvendelse af midler fra fællesskabsstøtterammen til at yde erstatning til de landbrugere, hvis produktion blev beskadiget af snestormen i Grækenland i begyndelsen af året? Har den græske regering meddelt omfanget af skaderne (forespørgsel E-0057/02(1))?

(1) EFT C 160 E af 4.7.2002, s. 174.

Svar afgivet på Kommissionens vegne af Franz Fischler

(22. oktober 2002)

1. Den 23. september 2002 underrettede den græske regering Rådet (landbrugs- og fiskeriministrene) om indvirkningen på landbrugsproduktionen af de ugunstige vejrforhold i nogle regioner i Grækenland, herunder navnlig dyrkningen af druer og produktionen af rosiner i præfekturerne Irákkio, Réthimno og Khaniá på Kreta i august 2002. Desuden meddelte den græske regering, at den havde til hensigt over for Europa-Kommissionen at fremsætte en anmodning om passende kompensation ved at anvende de relevante kanaler og muligheder for kompensation, der er forudset i de nugældende retsforskrifter.

2. Alt efter disse skaders betydning kan EF-solidaritet og -finansiering mobiliseres til hurtigst muligt at overvinde de problemer, der opstår i landdistrikterne, og til at genopbygge produktionspotentialet. Dette gælder også for rosinproduktionen, som kan have været mere sårbar over for disse ugunstige vejrforhold i sommerperioden.

Det er ikke op til Kommissionen at træffe foranstaltninger til at kompensere de berørte landdistrikter og befolkningen der, men op til Grækenland at forelægge de relevante anmodninger som led i de foreliggende programmer og mekanismer inden for den tredje EF-støtteramme (2000-2008) for Grækenland.

Bidraget fra Den Europæiske Udviklings- og Garantifond for Landbruget (EUGFL) bør indgå i den samlede finansielle tildeling til strukturfondsintervention til Grækenland i programmeringsperioden 2000-2006 ved en omlægning af de programprioriteter, Kommissionen har godkendt. Det nuværende nationale operationelle program landdistriktsudvikling (2000-2006) for Grækenland, hvortil der i alt er afsat 1 233,42 mio. EUR, dækker også naturkatastrofer og nødsituationer med et beløb på 14 mio. EUR. Hvis dette beløb ikke slår til, kan de græske myndigheder forelægge en anmodning om omlægning af programmeringsprioritererne og de tilsvarende finansielle tildelinger.

Det bør understreges, at EUGFL's intervention vil være begrænset til genetablering af produktionspotentiale og ikke omfatter indkomsttab, som ikke er støtteberettigede.

Hvis det bliver nødvendigt at yde støtte for at kompensere for indkomsttab, bør en national støtteordning anmeldes til Kommissionen til godkendelse af den græske landbrugsforsikring ELGA.

3. Hvad angår eventuel kompensation af de berørte landdistrikter og befolkningen der for de ugunstige vejrforhold i Grækenland i begyndelsen af 2002, bedes det bemærket, at Kommissionen for nylig har godkendt en støtteordning på grundlag af en række forpligtelser fra de græske myndigheder, som endnu ikke er kommet til udtryk i en national tværministeriel beslutning, der er retsgrundlaget for ydelsen af støtte.

Grækenland har endnu ikke indgivet en officiel anmodning, hverken om det mulige EF-bidrag via EUGFL eller finansiering fra programmeringsreserven inden for den tredje EF-støtteramme for Grækenland, for at kompensere de berørte landdistrikter og den berørte befolkning.